13 år. Så længe skal en 54-årige aalborgenser sidde fængslet efter at have dræbt en 79-årig mand fra Fjerritslev under særligt grove omstændigheder. For et år siden udviklede en god aften på Mallorcabar sig til en tragedie for manden og Ane Birthe Nielsen. Ifølge den fængslede Ane Birthe Nielsen ville den 79-årige mand købe seksuelle ydelser, og i den forbindelse tog de to op i hendes lejlighed på Jyllandsgade i Aalborg. - I retten forklarede Ane Birthe Nielsen, at den 79-årige i lejligheden sagde noget, der triggede hende, forklarer anklager for Nordjyllands Politi, Louise Watson. Og derpå skulle hun være gået amok med både knive, gryder og pander. Manden fik 111 læsioner - hvor en hel del af dem var knivstik og snitsår, men også slagene med køkkenredskaberne efterlod mærker. Retten i Aalborg har valgt at idømme kvinden 13 år og ikke 12 år, som ellers var anklagerens udgangspunkt. - Det var blandt andet fordi, at ofret har været værgeløs, da noget af volden blev begået - men det er også på grund af omfanget, fortæller Louise Watson. Ane Birthe Nielsen og hendes advokat har efter dommen udbedt sig betænkningstid.
Retten i Aalborg har i dag idømt en 54-årige kvinde til 13 års fængsel for drab.